Доўгі час тэрыторыі, падпарадкаваныя Сапегам, квітнелі, развіваліся і пашыраліся. Аднак эканамічнаму росквіту прыйшоў канец падчас Паўночнай вайны, калі тэрыторыі Расны і Высокага пацярпелі ад ваенных дзеянняў, разгорнутых на Камянецкіх землях. У 1722 годзе Расна была прададзена за даўгі Юзэфу Матушэвічу. Такім чынам, Сапегі працягвалі валодаць толькі Высокім. Юзэф Матушэвіч, глыбока набожны чалавек, запрасіў у Беларусь італьянскіх манахаў-марыян, для якіх распачаў будаўніцтва касцёла святой Ганны. Будаўніцтва было скончана толькі наступнымі гаспадарамі земляў - Грабоўскімі. Па заканчэнні будаўніцтва ён жа стаў усыпальніцай Грабоўскіх, а ў савецкія часы выкарыстоўваўся як склад.